text: Brandværn mister måske museum
  24 juli 2011 kl. 16.12
  Et stykke sønderjysk kulturhistorie på Brandværns-museet i Gram er ved at blive sparet væk.  Årsagen er, at Haderslev Kommune skal spare 80.000 kroner.
  Museet i Gram udstiller effekter, som er blevet brugt af de frivillige mænd, der gennem tiden har risikeret liv og lemmer for at redde andre. 
  Her finder man brandsprøjter, der blev brugt for næsten 200 år siden, dengang det hele foregik ved håndkraft, og vandet blev hentet i en spand.
  
  Frivillige bag museet
  Alle effekterne har stået hos de frivillige kommunale brandværn, og det er også dem, der har sørget for at gøre dem i stand. 
  Det er en lille frivillig flok, der holder museet i gang, og de får ikke en krone for det. 
  Udstillingshallen har de selv bygget, de restaurerer den selv, og holder den selv ved lige.
  
  En katastrofe
  Bag museet står Sønderjysk Forbund, der har de frivillige brandmænd som medlemmer.
   I løbet af et par måneder bliver det afklaret, om nøglen bliver drejet om, og museet forsvinder, og selv bliver historie. 
  - Det her er en katastrofe. Hvis vi ikke finder en løsning, bliver museet opløst, og jeg går ud fra, at de forskellige brandværn kommer og henter deres gamle ting, forklarer Søren Sørensen, der selv er tidligere frivillig brandmand fra Christiansfeld.
  